CELEX: 32015D1612
Language: lv
Date: 2015-09-23 00:00:00
Title: Komisijas Īstenošanas lēmums (ES) 2015/1612 (2015. gada 23. septembris), ar ko groza Lēmumu 2008/961/EK par noteiktu trešo valstu grāmatvedības standartiem un starptautiskajiem finanšu pārskatu standartiem, ko izmanto trešo valstu vērtspapīru emitenti, lai sagatavotu konsolidētos finanšu pārskatus (izziņots ar dokumenta numuru C(2015) 6369) (Dokuments attiecas uz EEZ)

25.9.2015   
            
            
               LV
            
            
               Eiropas Savienības Oficiālais Vēstnesis
            
            
               L 249/26
            
         KOMISIJAS ĪSTENOŠANAS LĒMUMS (ES) 2015/1612
   (2015. gada 23. septembris),
   ar ko groza Lēmumu 2008/961/EK par noteiktu trešo valstu grāmatvedības standartiem un starptautiskajiem finanšu pārskatu standartiem, ko izmanto trešo valstu vērtspapīru emitenti, lai sagatavotu konsolidētos finanšu pārskatus
   
      
         (izziņots ar dokumenta numuru C(2015) 6369)
      
   
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2004. gada 15. decembra Direktīvu 2004/109/EK par atklātības prasību saskaņošanu attiecībā uz informāciju par emitentiem, kuru vērtspapīrus atļauts tirgot regulētā tirgū, un par grozījumiem Direktīvā 2001/34/EK (1) un jo īpaši tās 23. panta 4. punkta trešo daļu,
   tā kā:
   
               (1)
            
            
               Saskaņā ar Direktīvas 2004/109/EK 23. pantu trešo valstu emitenti var tikt atbrīvoti no prasības sagatavot konsolidētos pārskatus saskaņā ar Savienībā pieņemtajiem starptautiskajiem finanšu pārskatu standartiem (SFPS), ja attiecīgās trešās valsts vispārpieņemtie grāmatvedības principi paredz līdzvērtīgas prasības. Lai novērtētu trešās valsts vispārpieņemto grāmatvedības principu līdzvērtību pieņemtajiem SFPS, Komisijas Regulā (EK) Nr. 1569/2007 (2) paredzēta līdzvērtības definīcija un izveidots mehānisms trešās valsts vispārpieņemto grāmatvedības principu līdzvērtības noteikšanai.
            
         
               (2)
            
            
               Ir svarīgi novērtēt to valstu centienus, kuras ir veikušas pasākumus, lai saskaņotu savus grāmatvedības standartus ar SFPS vai pieņemtu SFPS. Tāpēc būtu jāgroza Regula (EK) Nr. 1569/2007, lai periodu, kurā ir spēkā atzītā pagaidu līdzvērtība, pagarinātu līdz 2016. gada 31. martam.
            
         
               (3)
            
            
               Komisijas Lēmumā 2008/961/EK (3) paredzēts, ka līdz finanšu gadiem, kas sākas 2015. gada 1. janvārī vai pēc šā datuma, trešās valsts emitenti drīkst sagatavot gada un pusgada konsolidētos finanšu pārskatus saskaņā ar Indijas vispārpieņemtiem grāmatvedības principiem.
            
         
               (4)
            
            
               Indijas valdība un Indijas Sertificētu grāmatvežu institūts publiski pauda apņemšanos pieņemt SFPS līdz 2011. gada 31. decembrim, lai Indijas vispārpieņemtie grāmatvedības principi līdz minētajam datumam būtu pilnībā atbilstīgi SFPS. Šis process ir aizkavējies. Eiropas Vērtspapīru un tirgu iestāde (EVTI) 2014. gada oktobrī iesniedza Komisijai ziņojumu par Indijas vispārpieņemto grāmatvedības principu līdzvērtību. Šajā ziņojumā EVTI konstatēja, ka Indijas vispārpieņemtajos grāmatvedības principos varētu būt vairākas atšķirības no SFPS, kuras praksē varētu izrādīties būtiskas.
            
         
               (5)
            
            
               Indijas Sertificētu grāmatvežu institūts 2014. gada martā publicēja jaunu ceļvedi, lai īstenotu Indijas vispārpieņemto grāmatvedības principu konverģenci ar SFPS. Indijas Korporatīvo lietu ministrija 2015. gada 2. janvārī paziņoja par pārskatītu ceļvedi Indijas vispārpieņemto grāmatvedības principu īstenošanai, kuri būs pielāgoti SFPS. Šis ceļvedis paredz Indijas vispārpieņemto grāmatvedības principu obligātu izmantošanu, kuri pielāgoti SFPS, visiem biržas sarakstā iekļautiem uzņēmumiem attiecībā uz pārskata periodiem, kas sākas 2016. gada 1. aprīlī vai pēc šā datuma. Tomēr joprojām pastāv neskaidrības par SFPS atbilstīgas ziņošanas sistēmas ieviešanas grafiku un SFPS izpildi.
            
         
               (6)
            
            
               Tādējādi ir lietderīgi pagarināt pārejas periodu līdz 2016. gada 31. martam, lai ļautu trešo valstu emitentiem Savienībā sagatavot gada un pusgada finanšu pārskatus atbilstīgi Indijas vispārpieņemtajiem grāmatvedības principiem. Šim papildu periodam vajadzētu būt pietiekamam, lai ļautu Indijas iestādēm pabeigt Indijas vispārpieņemto grāmatvedības principu konverģenci ar SFPS.
            
         
               (7)
            
            
               Tā kā pārejas periods, kurā ar Lēmumu 2008/961/EK Indijas vispārpieņemtajiem grāmatvedības principiem tika atzīta līdzvērtība, beidzās 2014. gada 31. decembrī, šis lēmums būtu jāpiemēro no 2015. gada 1. janvāra, lai nodrošinātu juridisko noteiktību.
            
         
               (8)
            
            
               Tāpēc būtu attiecīgi jāgroza Lēmums 2008/961/EK.
            
         
               (9)
            
            
               Šajā lēmumā paredzētie pasākumi ir saskaņā ar Eiropas Vērtspapīru komitejas atzinumu,
            
         IR PIEŅĒMUSI ŠO LĒMUMU.
   1. pants
   Lēmuma 2008/961/EK 1. panta trešajā daļā 2015. gada 1. janvāra datumu aizstāj ar 2016. gada 1. aprīļa datumu.
   2. pants
   Šis lēmums ir adresēts dalībvalstīm.
   Šo lēmumu piemēro no 2015. gada 1. janvāra.
   
      Briselē, 2015. gada 23. septembrī
      
         
            Komisijas vārdā –
         
         
            Komisijas loceklis
         
         Jonathan HILL
      
   
   
      (1)  OV L 390, 31.12.2004., 38. lpp.
   
   
      (2)  Komisijas 2007. gada 21. decembra Regula (EK) Nr. 1569/2007, ar ko izveido mehānismu, kā nosaka līdzvērtību grāmatvedības standartiem, kurus atbilstīgi Eiropas Parlamenta un Padomes Direktīvai 2003/71/EK un 2004/109/EK piemēro trešo valstu vērtspapīru emitenti (OV L 340, 22.12.2007., 66. lpp.).
   
      (3)  Komisijas 2008. gada 12. decembra Lēmums 2008/961/EK par noteiktu trešo valstu grāmatvedības standartiem un starptautiskajiem finanšu pārskatu standartiem, ko izmanto trešo valstu vērtspapīru emitenti, lai sagatavotu konsolidētos finanšu pārskatus (OV L 340, 19.12.2008., 112. lpp.).